ททท.ตรัง ส่งเสริมการท่องเที่ยวเมืองรอง Slow Life Style Trang เน้นเที่ยวอย่างฟิน กินอย่างสุนทรีย์ กับวิถีอาหารถิ่น
ททท.ตรัง  ส่งเสริมการท่องเที่ยวเมืองรอง Slow Life Style Trang  เน้นเที่ยวอย่างฟิน  กินอย่างสุนทรีย์   กับวิถีอาหารถิ่นใน 12 ชุมชนของจังหวัดตรัง

นางสาวนันทวัน   ศิริโภคพัฒน์    ผู้อำนวยการการท่องเที่ยวแห่งประเทศไทย   สำนักงานตรัง   เปิดเผยว่า   การท่องเที่ยวแห่งประเทศไทย  สำนักงานตรัง  ส่งเสริมการท่องเที่ยวเมืองรอง Slow Life Style Trang  เน้นเที่ยวอย่างฟิน  กินอย่างสุนทรีย์   กับวิถีอาหารถิ่นใน 12 ชุมชนของจังหวัดตรัง
   
สำหรับเดือนพฤศจิกายนนี้ การท่องเที่ยวแห่งประเทศไทย  สำนักงานตรัง   เชิญชวนประชาชนและนักท่องเที่ยวที่สนใจ  ไปเที่ยวเกาะสุกร ซึ่งเป็นเกาะกลางทะเลอันดามัน ชมความมหัศจรรย์ใต้ท้องทะเลที่เกาะเหลาเหลียงและเกาะเภตรา   สัมผัสความงามของปะการัง 7 สีและฝูงปลาหายาก   ชมสันหลังมังกรหยก   ซึ่งเป็นการผสมผสานอย่างลงตัวระหว่างทราย   เปลือกหอยและโคลน   เมื่อกระทบแสงอาทิตย์จะมองเห็นเป็นสีหยกเขียวสวยงาม   รวมถึงสันหลังมังกรทับทิมสยาม   ซึ่งมีความยาวและมีขนาดใหญ่ที่สุดในจังหวัดตรัง   เมื่อน้ำลดจะมีปูแดงนับล้านตัว ขึ้นมาวิ่งบนชายหาด   มองเห็นเป็นสีของทับทิมสยาม

นอกจากนี้  ยังได้ชมวิถีชีวิตการทำนา   การปลูกแตงโมและฝูงควายเล    ซึ่งผืนนาบนเกาะจะแตกต่างจากที่อื่น   เนื่องจากมีฉากหลังเป็นทะเล   ส่วนแตงโมของเกาะสุกร  ขึ้นชื่อว่าหวาน  กรอบ  อร่อย   และยังมีควายเล  ซึ่งเมื่อใดที่อากาศร้อนจะไปนอนแช่น้ำทะเลอย่างสบายใจ  รวมถึงบ่อน้ำจืดที่อยู่กลางทะเลแต่น้ำจืดสนิท และชาวบ้านได้ใช้ประโยชน์กันมาหลายชั่วอายุคน 
อย่างไรก็ตาม   เกาะสุกรยังมีอาหารคาวหวานตามวัฒนธรรมของพี่น้องชาวไทยมุสลิม โดยเฉพาะแกงไก่ตายาย   ซึ่งเป็นแกงไก่สูตรโบราณที่มีมากกว่าร้อยปี   มีกลิ่นหอมน่ารับประทาน เป็นการนำไก่มาแกงทั้งตัวและยังมียำสายไหมและขนมคล้องใจ  ที่แสนอร่อยด้วย